b'\n_START_ARTICLE_\nKaksitoistas\xc3\xa4velj\xc3\xa4rjestelm\xc3\xa4\n_START_PARAGRAPH_\nKaksitoistas\xc3\xa4velj\xc3\xa4rjestelm\xc3\xa4 eli dodekafonia on musiikin s\xc3\xa4velt\xc3\xa4misen tekniikka, joka perustuu kaikkien kahdentoista kromaattisen tasavireisen s\xc3\xa4velen tasavertaisuuteen. P\xc3\xa4invastoin kuin taidemusiikin aiemmissa s\xc3\xa4veltasoj\xc3\xa4rjestelmiss\xc3\xa4, modaalisuudessa ja tonaalisuudessa, dodekafonisessa s\xc3\xa4vellyksess\xc3\xa4 ei ole peruss\xc3\xa4velt\xc3\xa4, johon muut s\xc3\xa4velet suhteutuvat._NEWLINE_Kaksitoistas\xc3\xa4velj\xc3\xa4rjestelm\xc3\xa4n keksij\xc3\xa4n\xc3\xa4 pidet\xc3\xa4\xc3\xa4n yleisesti it\xc3\xa4valtalaista Arnold Sch\xc3\xb6nbergi\xc3\xa4, vaikka samanaikaisia, jopa hieman varhaisempia pyrkimyksi\xc3\xa4 t\xc3\xa4m\xc3\xa4nkaltaiseen atonaalisen musiikin j\xc3\xa4rjest\xc3\xa4miseen esiintyi monilla muillakin s\xc3\xa4velt\xc3\xa4jill\xc3\xa4._NEWLINE_Kaksitoistas\xc3\xa4velj\xc3\xa4rjestelm\xc3\xa4ss\xc3\xa4 s\xc3\xa4velten tasaveroisuus pyrit\xc3\xa4\xc3\xa4n takaamaan siten, ett\xc3\xa4 kaikkia s\xc3\xa4veli\xc3\xa4 kuullaan periaatteessa yht\xc3\xa4 monta kertaa. Tasalukuisuus varmistuu rivill\xc3\xa4, jossa s\xc3\xa4velet on laitettu tiettyyn per\xc3\xa4tt\xc3\xa4isyysj\xc3\xa4rjestykseen. Ankarimman toteutustavan mukaan yht\xc3\xa4\xc3\xa4n s\xc3\xa4velt\xc3\xa4 ei saa toistaa ennen kuin 11 muuta on kuultu, mik\xc3\xa4 kuitenkin k\xc3\xa4yt\xc3\xa4nn\xc3\xb6ss\xc3\xa4 harvoin toteutuu moni\xc3\xa4\xc3\xa4nisess\xc3\xa4 musiikissa. Rivin katsotaan takaavan s\xc3\xa4vellyksen koheesio samoin kuin s\xc3\xa4vellaji tai moodi ennen. Hyvinkin erilaisin periaattein rakennetut rivit tuottavatkin hyvin erikuuloista musiikkia. Kaksitoistas\xc3\xa4velj\xc3\xa4rjestelm\xc3\xa4\xc3\xa4 voidaan pit\xc3\xa4\xc3\xa4 yksiulotteisena sarjallisuutena, sill\xc3\xa4 siin\xc3\xa4 rivi s\xc3\xa4\xc3\xa4telee nimenomaisesti vain s\xc3\xa4veltasona. Sarjallisuus kehittettiinkin my\xc3\xb6hemmin kaksitoistas\xc3\xa4velj\xc3\xa4rjestelm\xc3\xa4st\xc3\xa4.'